סעידה סולטנה

עטיפת השיר

**סעידה סולטנה** (מוכר גם כ-**My Name Is Not Saida**) הוא השיר הראשון של דנה, מתוך האלבום דנה אינטרנשיונל, ואחד השירים המזוהים איתה ביותר עד היום. השיר הוא פארודיה לשיר "My Name Is Not Susan" של וויטני יוסטון.

בסוף שנת 2014 דנה הפיקה גרסה מחודשת לשיר בשיתוף עם ליין המסיבות "אריסה".

## רקע

השיר הוצג לראשונה על הבמה במועדון "התיאטרון" בינואר 1992. דנה סיפרה בראיון ל-Mako בספטמבר 2021: *"התחלתי את החיים החדשים שבחרתי לעצמי, גיליתי את חיי הלילה. חברותיי הטובות, שלישיית משפחת סעדיה, הכירו לי את עופר ניסים שהיה אז התקליטן של מועדון התיאטרון... שירזי ניהל אמנותית את להקת הדראג של המועדון, עם בגדים מהבית, פאות זולות ומילים גסות שמושתלות על שירים מוכרים. כוכבת המופע הייתה נתי נתן, נתנאלה. "סעידה סולטנה" אמור היה להיות השיר שלה - אבל היא לא הגיעה. עופרה התקשרה אליה והכוכבת הודיעה שבגלל מזג האוויר הסוער היא לא יוצאת מהבית... היה ברור שנתנאלה צדה בחור, אבל למרות השאגות היא נותרה בשלה. עופרה ניתקה ושאלה אותי: "אולי את תשירי את סעידה?". הסכמתי. הקהל קיבל את השיר ואותי בווליום גבוה מהמצופה של התלהבות. אז שרתי אותו שוב ביום שישי שאחרי, ובזה שאחריו, והשיר הפך ללהיט של המועדון"*.

דנה הפכה לאחת ממלכות הדראג החביבות על הקהל, והופיעה עם חיקויים של זמרות שונות בניהן זהבה בן, ריטה, חווה אלברשטיין ועפרה חזה. "סעידה סולטנה" היה חלק מחיקוי לשיר "My Name Is Not Susan" של וויטני יוסטון, שבו סוזן "הפכה" לסעידה.

באחת מההופעות עם השיר נכחו במועדון גם מגישי הרדיו עופר נחשון ודידי הררי. השמועה על השיר התפשטה במהירות, ושדרנים רבים חיפשו אחר עותק מוקלט שלו. ניסים הציע לדנה להקליט את השיר, למילים שחיברו יחד, ולהפיץ אותו. למעט אחד הבתים בשיר, שזהה לבית הראשון מהשיר של יוסטון, שאר השיר הינו מקורי. השיר פורסם לראשונה בתכנית הרדיו של דידי הררי ברשת ג', שם זכה להשמעות רבות. בכתבה בישראל היום ב-2012 הוא סיפר: *"קיבלתי הקלטה על סליל כזה, וזה אפילו עוד לא היה מוכן לרדיו. נטרפתי מהקטע הזה בלי לדעת מי שרה אותו ומה הסיפור מאחורי הזמרת, אבל איך ששמעתי חשבתי שזה מדהים לתוכנית שלי. חטפתי את זה ועשיתי השמעה. התגובות היו מטורפות כי זה היה קטע משוגע לגמרי שהתאים לתוכנית"*. בראיון לוואלה ב-2013 סיפרה: *"כשהשיר שלי יצא לרדיו והשדרן ברשת ג' הכריז על השם שלי, הקלטתי את זה על הטייפ של המזכירה האלקטרונית ושמעתי את זה שלושים פעם".*

השיר הפך ללהיט, ובאוגוסט 1992 דנה התראיינה לעיתון מקומי של תל אביב וחשפה את עצמה כזמרת השיר (אז עוד מציגה עצמה כגבר שמופיע בדראג). במועדונים בהם הופיעה עוד לא היה לה שם במה קבוע, מאחר ובכל פעם היא הופיעה בדמות אחרת. כשהשיר הושמע בתכנות הרדיו השדרנים הציגו אותה בתור "סעידה", אך היא חששה שהכינוי הזה ידבק בה גם בפרסומים עתידיים. לקראת הראיון והחשיפה הגדולה היא בחרה לעצמה את השם - דנה. שם ה"משפחה" אינטרנשיונל יתווסף מאוחר יותר עם פרסום השיר דנה אינטרנשיונל.

חברת התקליטים IMP Dance שילבה את השיר באלבום האוסף "Super Mix 13", ומאוחר יותר החברה פנתה לעופר ניסים להפקת אלבום מלא עם שירים של דנה, שלימים יהיה האלבום הראשון שלה. באלבום השיר יקבל גרסה חדשה שהיא המוכרת היום. שינוי שבוצע בשיר הוא החלפת השורה "Ana ismi Whitney Yustun" ב-"Ana ismi Solli Sa’dun", כנראה כדי להמנע מענייני זכויות יוצרים.

## הצלחה

   השיר זכה להצלחה גדולה בארץ, בעיקר בסצינת המועדונים - גם מחוץ למועדוני הגייז. בנוסף הוא זכה להצלחה עצומה במדינות ערב, כשרוב העותקים שלו נמכרו באופן פיראטי. כתבה בידיעות אחרונות בינואר 1995 דיווחה: *"הקלטות של 'סעידה סולטנה' מוברחות למצרים דרך מעבר הגבול ברפיח. בקיוסק על הקונה לומר את מילת הקוד 'שושו' מתוך אחד משיריה של דנה. לאחר מכן, הקונה חייב להוציא את הכסף ולמסור את שמו המלא ומקצועו. רק אז המוכר פונה לאחד מעוזריו בבקשה להביא את הקלטת מהמחסן הרחוק. בינתיים השיר 'סעידה סולטנה' נשמע במועדונים וממכוניות חולפות בבירת מצרים"*. בכתבה אחרת סופר שהמצרים כלל לא מכירים אותה כ"דנה אינטרנשיונל" אלא רק כ"סעידה סולטנה".

הצלחת השיר הביאה את ארתור בראון, המלחין של השיר המקורי, לפגישה בישראל עם דנה ועופר ניסים. הוא חזר לארצות הברית עם עותק של השיר החדש והפיץ אותו דרך חברת התקליטים Cobra Records. השיר נחל הצלחה גם בארצות הברית כשבשיאו הגיע למקום החמישי במצעד הדאנס של ארצות הברית, ולהופעות ראשונות של דנה במועדונים בחו"ל.

ביוני 2015 כשנבחרה לאחת הדמויות המשפיעות ביותר על קהילת הלהט"ב ב-40 השנים האחרונות, היא אמרה ל-mako גאווה: *"תגידו, מישהו היה מאמין אז, כשסעידה סולטנה הצווחנית והמענטזת מכל הלב והאגן במועדונים הכי אפלים בתל אביב, תצטרך להגיב עשרים ושתיים שנה אחרי, על זה שהיא, דווקא היא, נבחרה... אנא חרמנה ואלמנה, היא הודיעה לקהל ההמום בשיר הראשון שלה, ורק ההומואים בסצנת המועדונים, שהייתה אז מועדון אחד במרתף חבוי עם שלוש מאות מבלים, התייחסו בכבוד לסעידה.. אני הייתי הסעידה הזו? לפעמים אני לא ממש מאמינה, ולפעמים אני היא גם היום, אבל תמיד אני מחבקת אותה באהבה גדולה, אני יודעת כמה היה לה ולי ולנו קשה"*.

## וויטני יוסטון

בפברואר 2012 נפטרה וויטני יוסטון בגיל 48. יוסטון היתה המבצעת המקורית של השיר שבזכותו דנה פרצה לתודעה והתפרסמה.

בראיון לגיא פינס מספר ימים לאחר פטירתה, אמרה דנה: *"בשביל להתמודד עם הצלחה צריך את אותה נפש חזקה בשביל להתמודד עם כשלון. ולמה? עיין ערך וויטני יוסטון. היה לה את הכל ולא היה לה כלום. אני יושבת בבית ואני חושבת 'מה וויטני? מה?'. העולם לרגלייך, מולטי מליונרית, הזמרת שאין שנייה לה, יפהפיה, גוף של דוגמנית, מה, מה? אין תשובה למה. הצלחה לא עושה אדם מאושר, וכשלון לא בהכרח עושה אדם עצוב. הכי חשוב לשמור על עצמך"*.

## מילים

Wa-aul lu e, wa-aul lu aWa-aul lu e, wa-aul lu aWalla ekstasi walla ekstanoWalla ekstasi walla ekstano
One day not long agoI fell for youToo easy to let goShe was one from your pastOne of a fewYou said it didn’t last
Ana ismi Solli Sa’dunU-fi andi kullAna bi-madrasat il-fannanatTaalu kull ir-rigalU-bussul bussiAna hurriyya wa-mabula kaman
Last day when I saw youSmiling at meIt was a very fine dayIt seemed you’re coming backBut I was wrongThen she came, yeah yeah yeah yeahMy name is not Sa’ida!
Ya lahwi, ana kharmanaWa-almanaAna sitt il-kullSa’ida SultanaIlkha uniMy name’s not Sa’ida!
One day not long agoI fell for youToo easy to let goShe was one from your pastOne of a fewYou said it didn’t last
Jozi ismu faridRash min zamanDarabni mil-bet u-al li ana ayyanSaaluni kull in-nasFen jozik fenAna mus arfa rashat ala wen
ואני אומרת לו "מה" ואני אומרת לו "כן"ואני אומרת לו "מה" ואני אומרת לו "כן"אקסטזי או אקסטה-נואקסטזי או אקסטה-נו
יום אחד לא מזמןהתאהבתי בךקל מדי לעזובהיא היתה אחת מהעבר שלךאחד מהםאמרת שזה לא נמשך
שמי הוא סולי סעדוןויש לי הכלאני בבית הספר למשחקבואו, כל הגבריםותנשקו, תנשקוגם אני חופשיה ומקובלת
ביום האחרון כשראיתי אותךמחייך אליזה היה יום יפה מאודנראה שאתה חוזראבל טעיתיואז היא באה, כן כן כן כןשמי הוא לא סעידה
הו אלוהים, אני משתוקקתאני יודעתאני הכי טובהסעידה סולטנהבואו אלי, כולםשמי הוא לא סעידה
יום אחד לא מזמןהתאהבתי בךקל מדי לעזובהיא היתה אחת מהעבר שלךאחד מהםאמרת שזה לא נמשך
שמו של בעלי הוא פרידהוא עזב לפני זמן רבהוא סילק אותי מהבית ואמר "אני חולה"כולם שאלו אותיאיפה בעלךאין לי מושג לאן "היא" עזבה

## גרסאות נוספות

דנה הקליטה גרסה מחודשת לשיר ב-2002.

ב-9.12.2014 פורסמה גרסה חדשה נוספת לשיר, בשיתוף פעולה עם ליין המסיבות "אריסה", תחת הכותרת "סעידה סולטנה 2015". הגרסה הופקה לרגל מופע בסגנון ערבי בכיכובה של דנה באותו שבוע במועדון. הגרסה לוותה בקליפ וידאו, בו דנה לא מופיעה.

מילות השיר נותרו דומות מלבד השמטת חלק מהבתים, והוספת בית חדש בשפה הערבית.

מצאת החידוש דנה שבה להופיע עם השיר בהופעות חיות, כשהפלייבק ברקע הוא לפי החידוש.

## וידאו

* הופעה בערוץ 1 (1993)
* הופעה ב-Gay Games (אמסטרדם, 1998)
* סעידה סולטנה 2002
* סעידה סולטנה 2015 - וידאו קליפ
* סעידה סולטנה בשפת הסימנים
* צילום ביתי להשמעה של השיר במצרים
* הופעה משותפת עם הראל סקעת (2018)